OBRAZLOŽITVENI MEMORANDUM

1. OZADJE PREDLOGA

Razlogi za predlog in njegovi cilji

V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost[1] (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od navedene direktive, za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom.

V dopisih, ki ju je generalni sekretariat Komisije evidentiral 3. in 4. aprila 2013, sta Danska in Švedska zaprosili za podaljšanje sedanjega odstopanja, ki je bilo prvič dodeljeno z Odločbo 2000/91/ES[2] in obnovljeno z Odločbo 2003/65/ES[3] in Odločbo 2007/132/ES[4]. V skladu s členom 395(2) direktive o DDV je Komisija z dopisom z dne 12. junija 2013 obvestila druge države članice o zahtevku Danske in Švedske. Komisija je z dopisom z dne 14. junija 2013 Dansko in Švedsko uradno obvestila, da ima vse informacije, potrebne za oceno zahtevka.

Splošno ozadje

Danska in Švedska sta skupaj uvedli poenostavljene predpise o vračilu DDV v zvezi s cestninami na stalni povezavi Öresund med Dansko in Švedsko. To se je zdelo potrebno, saj bi običajni predpisi o DDV davkoplačevalce in uprave prekomerno obremenili z administracijo.

Po običajnih predpisih o DDV iz členov 168, 169, 170 in 171 direktive o DDV se mora DDV odbiti v državah članicah ali ga morajo povrniti države članice, v katerih mora biti plačan ali je plačan. Ker je del stalne povezave Öresund na ozemlju Danske, del pa na ozemlju Švedske, je DDV, ki se plača na cestnino za uporabo povezave, vračljiv v tolikšnem obsegu, kolikor se stroški nanašajo na ozemlje vsake države. Izrecno 50 % bi bil vračljiv Danski in 50 % Švedski.

V praksi bi to pomenilo, da bi lahko davčni zavezanci s sedežem na Danskem ali na Švedskem zahtevali 50 % vračila DDV v periodičnih obrazcih za prijavo DDV v državi članici registracije. Preostalih 50 % vračila bi se moralo zahtevati od druge države članice s pomočjo postopka iz Direktive 2008/9/ES[5]. Tudi davčni zavezanci s sedežem v drugih državah članicah, ki nista Danska ali Švedska, bi morali zahtevati vračilo DDV s pomočjo dveh ločenih zahtevkov za vračilo v skladu z Direktivo 2008/9/ES, pri čemer bi morali enega predložiti Danski, drugega pa Švedski. Prav tako bi morali davčni zavezanci s sedežem izven ozemlja Unije Danski in Švedski poslati zahtevke za vračilo v skladu z Direktivo 86/560/EGS[6].

Sedanje odstopanje Danske in Švedske poenostavlja predpise o DDV glede vračila DDV. Dejansko po tem odstopanju dopuščajo en sam zahtevek za vračilo DDV v zvezi s cestnino. Poenostavljeni predpisi so:

– Davčni zavezanci s sedežem na Danskem ali na Švedskem so v okviru svojega domačega obrazca za prijavo DDV upravičeni do odbitka za celotni znesek odbitnega DDV na cestnine, vključno z DDV-jem, povezanim z uporabo povezave na ozemlju države članice, kjer nimajo sedeža.

– Zahtevek za vračilo DDV, ki se odbije v okviru postopka iz Direktive 2008/9/ES glede davčnih zavezancev s sedežem v državi članici, ki ni Danska ali Švedska, ali v okviru postopka iz Direktive 86/560/EGS za davčne zavezance s sedežem izven držav članic, je treba nasloviti samo na švedske organe.

Danska in Švedska prosita za podaljšanje sedanjih poenostavljenih predpisov.

Glede na statistične podatke, ki jih je predložila Švedska v Prilogi I k svojemu zahtevku, je odstopanje, ki je bilo sprejeto za davčne zavezance, temeljito poenostavilo vračilo DDV na cestnino na povezavi Öresund in se je izkazalo kot uspešno. Tudi Komisija meni, da je ta vrsta čezmejnega odbitka vzoren primer poenostavitve izpolnjevanja obveznosti podjetij, ki bi ga bilo v dolgoročnem obdobju mogoče razširiti prek splošnega sistema "vse na enem mestu".

Zato Komisija meni, da je podaljšanje ustrezno. Predlaga sedemletno podaljšanje v skladu z obdobjem uporabe Odločbe 2007/132/ES.

Obstoječe določbe na področju, na katerega se nanaša predlog

Sedanje odstopanje, odobreno Danski in Švedski 24. januarja 2000 ter podaljšano 21. januarja 2003 in 30. januarja 2007.

Usklajenost z drugimi politikami in cilji Unije

Se ne uporablja.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Posvetovanje z zainteresiranimi stranmi

Ni relevantno.

Zbiranje in uporaba izvedenskih mnenj

Zunanje izvedensko mnenje ni bilo potrebno.

Ocena učinka

Predlagani sklep želi poenostaviti postopek vračila DDV na cestnine za davčne zavezance, ki uporabljajo stalno povezavo Öresund med Dansko in Švedsko in ima zato potencialno pozitiven gospodarski vpliv.

Vpliv bo zaradi majhnega obsega odstopanja v vsakem primeru omejen.

3. PRAVNI ELEMENTI PREDLOGA

Povzetek predlaganega ukrepa

Dovoljenje Danski in Švedski za uporabo ukrepa, ki odstopa od členov 168, 169, 170 in 171 direktive o DDV v zvezi s pravico do odbitka za davčne zavezance.

Pravna podlaga

Člen 395 Direktive 2006/112/ES z dne 28. novembra 2006 o skupnem sistemu davka na dodano vrednost.

Načelo subsidiarnosti

Predlog je v izključni pristojnosti Unije. Načelo subsidiarnosti se zato ne uporablja.

Načelo sorazmernosti

Predlog je skladen z načelom sorazmernosti iz naslednjih razlogov:

Ta sklep se nanaša na dovoljenje, izdano dvema državama članicama na njuno zahtevo, in ne predstavlja nobene obveznosti.

Zaradi omejenega obsega odstopanja je posebni ukrep sorazmeren z želenim ciljem.

Izbira instrumentov

Predlagani instrumenti: drugi.

Druga sredstva ne bi bila primerna iz naslednjih razlogov:

V skladu s členom 395 Direktive 2006/112/ES z dne 28. novembra 2006 o skupnem sistemu davka na dodano vrednost je odstopanje od skupnih pravil o DDV mogoče le na podlagi soglasne odobritve Sveta na predlog Komisije. Izvedbeni sklep Sveta je edini ustrezni instrument, saj se lahko naslovi na posamezno državo članico.

4. PRORAČUNSKE POSLEDICE

Predlog ne vpliva na proračun Unije.

5. NEOBVEZNI ELEMENTI

Klavzula o pregledu/reviziji/časovni omejitvi veljavnosti

Predlog vključuje klavzulo o časovni omejitvi veljavnosti.

2013/0283 (NLE)

Predlog

IZVEDBENI SKLEP SVETA

o dovoljenju Kraljevini Danski in Kraljevini Švedski, da podaljšata uporabo posebnega ukrepa z odstopanjem od členov 168, 169, 170 in 171 Direktive 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[7], zlasti člena 395(1) Direktive,

ob upoštevanju predloga Evropske komisije,

ob upoštevanju naslednjega:

(1) Danski in švedski organi so v dopisih, ki ju je generalni sekretariat Komisije evidentiral 3. in 4. aprila 2013, zahtevali dovoljenje za podaljšanje uporabe posebnega ukrepa z odstopanjem od členov 168, 169, 170 in 171 Direktive 2006/112/ES, ki zahtevajo, da davčni zavezanci uveljavljajo svojo pravico do odbitka ali vračila davka na dodano vrednost (v nadaljnjem besedilu: DDV) v državi članici, kjer je bil plačan.

(2) Komisija je v dopisu z dne 12. junija 2013 obvestila druge države članice o zahtevkih Danske in Švedske. V dopisu z dne 14. junija 2013 je Komisija uradno obvestila Dansko in Švedsko, da ima vse informacije, potrebne za oceno zahtevkov.

(3) Zahtevka za odstopanje se nanašata na vračilo DDV, plačanega na cestnino za uporabo stalne povezave Öresund med Dansko in Švedsko. Po predpisih o DDV o kraju opravljanja storitev v zvezi z nepremičninami je treba DDV na cestnine za stalno povezavo Öresund plačati delno Danski in delno Švedski.

(4) Z odstopanjem od obveznosti, da davčni zavezanci uveljavljajo svojo pravico do odbitka ali vračila DDV v državi članici, kjer je bil plačan, sta Danska in Švedska dobili dovoljenje za uvedbo posebnega ukrepa, ki omogoča davčnim zavezancem, da zahtevajo vračilo DDV samo na eni davčni upravi. Dovoljenje Kraljevini Danski in Kraljevini Švedski za uporabo posebnega ukrepa, ki odstopa od člena 17 Šeste direktive Sveta (77/338/EGS) o usklajevanju zakonodaje držav članic o prometnih davkih[8], je bilo prvič dodeljeno z Odločbo Sveta 2000/91/ES z dne 24. januarja 2000 in podaljšano z Odločbo 2003/65/ES[9] in Odločbo 2007/132/ES[10].

(5) Pravno in dejansko stanje, ki je upravičevalo to odstopanje, se ni spremenilo in ostaja isto. Danski in Švedski bi bilo zato treba dovoliti, da posebni ukrep uporabljata v nadaljnjem omejenem obdobju.

(6) Odstopanje nima negativnega vpliva na lastna sredstva Unije od DDV –

SPREJEL NASLEDNJI SKLEP:

Člen 1

Z odstopanjem od določb členov 168, 169, 170 in 171 Direktive 2006/112/ES sta Švedska in Danska pooblaščeni, da uporabljata naslednji postopek za vračilo DDV, plačanega na cestnino za uporabo stalne povezave Öresund med obema državama:

(a) davčni zavezanci s sedežem na Danskem lahko uveljavljajo svojo pravico do odbitka DDV, plačanega pri uporabi dela povezave na švedskem ozemlju, z vpisom v periodične obrazce, ki se jih vloži na Danskem;

(b) davčni zavezanci s sedežem na Švedskem lahko uveljavljajo svojo pravico do odbitka DDV, plačanega pri uporabi dela povezave na danskem ozemlju, z vpisom v periodične obrazce, ki se jih vloži na Švedskem;

(c) davčni zavezanci, ki nimajo sedeža v nobeni od omenjenih držav članic, morajo zahtevek za vračilo DDV na cestnine, vključno s tistimi, ki so jih plačali za uporabo dela povezave na danskem ozemlju, nasloviti na Švedsko v skladu s postopkom, določenim v Direktivi 2008/9/ES ali Direktivi 86/560/EGS.

Člen 2

Ta sklep se uporablja od 1. januarja 2014 do 31. decembra 2020.

Člen 3

Ta sklep je naslovljen na Kraljevino Dansko in na Kraljevino Švedsko.

V Bruslju,

Za Svet

Predsednik

[1] UL L 347, 11.12.2006, str. 1.

[2] UL L 28, 3.2.2000, str. 38.

[3] UL L 25, 30.1.2003, str. 40.

[4] UL L 57, 24.2.2007, str. 10.

[5] UL L 44, 20.2.2008, str. 23.

[6] UL L 326, 21.11.1986, str. 40.

[7] UL L 347, 11.12.2006, str. 1.

[8] UL L 28, 3.2.2000, str. 38.

[9] UL L 25, 30.1.2003, str. 40.

[10] UL L 57, 24.2.2007, str. 10.